Naď, Jaroslav, minister obrany SR (2022-03-15):
Vážený pán predsedajúci, vážené dámy poslankyne, vážení páni poslanci, musím povedať, že keď som tu takto niečo pred vyše mesiacom stál, vlastne ani nestál, lebo mi to nebolo umožnené, tak vtedy som si hovoril, že čo všetkého ešte budeme schopní zažívať v tejto miestnosti Národnej rady Slovenskej republiky, čoho všetkého sú niektorí jedinci schopní zinscenovať tu len kvôli technickej dohode o obrannej spolupráci s USA, ktorú má podpísaných množstvo krajín v rámci Severoatlantickej aliancie a ktorá jednoducho neznamená ani prítomnosť, ani jadrové zbrane, ani nič, čo všetko tu bolo naklamané, že má znamenať a že v podstate je to len na obranu a na posilnenie obrany Slovenskej republiky. Je to bežný nástroj, a tak si hovorím, že to prejde hladko. No a pamätáme si, čo to bolo. Vypočul som si ako je Washingtonská zmluva o Severoatlantickej aliancii iba zdrapom papiera, že Slovensku nič nehrozí, jedine tak vlastizradca menom Naď, to tu tiež zaznievalo z rôznych strán, a že vlastne dokonca obranná dohoda s USA nie je nič viacej len pozvánka, aká bola v roku 1968 od vtedajších vlastizradcov pre vojská Varšavskej zmluvy do Československa. Vážené panie poslankyne, páni poslanci, ako veľmi, veľmi, veľmi by som si prial, aby dnes nebolo pravdou, že hneď za našou hranicou sa deje niečo, čo je oveľa, oveľa a oveľa horšie ako to, čo sa dialo v Československu v roku 1968. Masívna, nevyprovokovaná, zásadná agresia Ruskej federácie voči Ukrajine dodnes stála život niekoľko tisíc Ukrajincov, niekoľko tisíc ukrajinských vojakov. K dnešnému dňu boli prinútené už takmer 3 mil. Ukrajincov, aby opustili svoju vlasť kvôli tomu, že sa rozhodol iný slovanský národ páchať na nich vojnové zločiny a tisícky z nich zabíjať. Viac ako 200-tisíc tých Ukrajincov už prišlo na územie Slovenskej republiky. Áno, je to najväčšia humanitárna kríza, ktorú Slovenská republika počas svojej histórie zažila. Zároveň je dnešná situácia na Ukrajine najväčšia vojnová a bezpečnostná kríza na území Európy od konca 2. svetovej vojny. A toto nemôže nikto spochybniť. O jadrových zbraniach sa nevyhráža Západ, Američania, neviem kto všetko, čo tu bolo obvinené, o jadrových zbraniach sa vyhráža Putin. Ten istý Putin, ktorý sa dlhodobo vyhrážal, že bude útočiť na tie krajiny, ktoré nebudú ochotné podriadiť sa jeho záujmom v tzv. geopolitickej blízkosti Ruskej federácie, to znamená všetky krajiny, ktoré boli súčasťou Sovietskeho zväzu, všetky. Najprv si to zlízlo Gruzínsko a teraz si to zlízla Ukrajina. Kde sa zastaví, kde to bude pokračovať? Vážené panie poslankyne, páni poslanci, Slovensko nikdy nebolo Poľskom alebo Pobaltím východnej hranice NATO, my sme mali svoju skúsenosť s okupáciou ruskou okupáciou 23 rokov aj s tým, že nám tu zabili ľudí, aj s tým, že tu zranili ľudí, aj s tým, že nám zničili majetok, že zanechali ťažké ekologické škody, ktoré do dnešného dňa, mimochodom, za peniaze Európskej únie musíme sanovať kade-tade po Slovensku, ale boli u nás aj také umiernené, alebo až dokonca protiru... proruské nálady z rôznych dôvodov a nejakým spôsobom sa to tu tak ako rešpektovalo aj z hľadiska zahraničnopolitického a bezpečnostného konsenzu. A rešpektovali to aj naši spojenci v NATO. Keď však po nezákonnej anexii Krymu a nasadení vojsk zo strany Ruskej federácii nielen na Kryme, ale aj v Donecku a Luhansku, prišla iniciatíva posilniť východné krídlo Aliancie od viacerých krajín, ktoré sa obávali toho, čo bude nasledovať, som presvedčený o tom, že Slovenská republika sa k tým krajinám mala pridať. Nespravila tak a bola to zásadná bezpečnostná a zahraničnopolitická chyba v roku 2016. My sme síce tú iniciatívu posilnenia tej východnej hranice podporili vyslaním našich vojakov, čiže áno, aj bývalá vláda vyslala vojakov v rámci posilnenej predsunutej prítomnosti Aliancie do Pobaltia a do Poľska, tak vyslali sme vojakov do Lotyšska, do dnešného dňa tam pôsobia, ale priamo na Slovensku sme takýto útvar nevytvorili, pretože sa to nepáčilo Slovenskej národnej strane. Dnes naša geopolitická realita a bezpečnostná realita, ktorú vidíme, jednoducho ukazuje, že to bolo zlé rozhodnutie. Bezprecedentná vojenská agresia Putinovho Ruska voči Ukrajine však konečne mení aj nálady spoločnosti na Slovensku a tiež mení postoj politických elít na Slovensku k vytvoreniu takejto jednotky IFP na našom území. Putin rozumie, žiaľbohu, len tvrdej sile a našou absolútnou prioritou je, aby pochopil, že všetky členské krajiny Aliancie posilňujú svoju obranu tak, aby ho ani len náhodou nenapadlo v tom zvyšku nejakého zdravého rozumu, ktorý mu zostal snáď, aby napadol ktorúkoľvek z krajín Severoatlantickej aliancie. Áno, spoločne s Maďarskom, Bulharskom a Rumunskom sme požiadali aj my Slovenská republika Severoatlantickú alianciu o tzv. posilnenú predsunutú prítomnosť vojsk našich spojencov na našom území. Hovoríme o tom, že, a tak znie aj návrh na mandát, ktorý vám dnes predkladám, aby do 2 100 príslušníkov ozbrojených síl krajín Česká republika, Nemecko, Holandsko, Slovinsko, Poľsko a Spojené štáty americké mohli pôsobiť na našom území, pričom v tom mandáte zároveň hovorím, lebo v tom navrhovanom znení zároveň hovorím tiež to, že na začiatok celú sumu alebo celý, celkový počet 2 100 vojakov určite nevyužijeme, dali sme si tam nejakú vôľu, aby sme vedeli získavať ďalšie spôsobilosti, a verím tomu, že sa nám to podarí, ktoré dnes nemáme, na našu obranu, a ktoré nám môžu veľmi pomôcť. Ďalej rokujeme so spojencami, a keď nám dajú ďalšie spôsobilosti, tak postupne budeme ten mandát napĺňať. Keď hovorím o spôsobilostiach, tak hovorím o veciach ako systém protivzdušnej obrany Patriot, ktorý na rozdiel od tej S-300, kvôli ktorej počúvam strašne veľa vyplakávaní, aký je to úžasný systém, dokáže reagovať aj na... okrem lietadiel, vrtuľníkov a dronov aj na balistické rakety a na rakety s plochou dráhou letu. Zároveň hovorím, že budeme posilňovať ďalšie aspekty našej protivzdušnej obrany, zároveň hovorím, že postupne sa zbavíme, a čím skôr to bude, tým lepšie, aj lietadiel MiG-29. Zároveň hovorím, že budeme posilňovať naše spôsobilosti v oblasti elektronického boja, kybernetickej bezpečnosti, prieskumu vrátane dronovej techniky a tak ďalej a tak ďalej. To všetko nám poskytujú naši spojenci a to všetko nám poskytujú naši spojenci bezodplatne. Šetríme tým, ó, vážení páni, stovky miliónov a časom to bude aj viac ako 1 mld. eur ľudí zo Slovenska, našich daňových poplatníkov, ktorí dostávajú veľmi zásadné obranné spôsobilosti od našich spojencov zadarmo. Čiže na rozdiel od našich predchodcov, ktorí kupovali veci, ktoré neboli treba, a ešte aj z toho si brali provízie, my jednoducho dostávame veci zadarmo a tie, ktoré budeme obstarávať a obstarávame, tak obstarávame presne v zmysle plánov, ktoré máme dohodnuté so Severoatlantickou alianciou. Nič navyše. Stojím tu teda pred vami, aby som vás požiadal o súhlas s príchodom našich spojencov ako poslancov Národnej rady Slovenskej republiky, ale tiež ako ľudí, ktorí vedia, kde je sever. Jednoducho ide o zásadné a najväčšie posilnenie obranyschopnosti Slovenskej republiky počas času jej histórie. A to je fakt, či sa to niekomu páči, alebo nepáči. Áno, ukazuje sa úplne jasne, že Washingtonská zmluva platí. Ukazuje sa úplne jasne, že spojenci sú nielen spôsobilí, pripravení a schopní, ale zároveň aj ochotní prísť a brániť celé územie Severoatlantickej aliancie pred akýmkoľvek agresorom, a to, kto je dnes agresorom, to vedia už na celom svete všetci vrátane 141 krajín sveta, ktoré v OSN hlasovali za rezolúciu proti agresívnemu útoku Ruskej federácie voči Ukrajine. Tí, ktorí hlasovali proti alebo sa zdržali, sú také demokratické a úžasné krajiny ako Sýria, Venezuela, Kuba a podobné. (Reakcia z pléna.) Severná Kórea. Ďakujem pekne. Tieto krajiny, ktoré jasne, 141 z nich, odsúdili Ruskú agresiu na Ukrajine, tie sú pripravené a ochotné brániť demokraciu, slobodu, naše hodnoty, naše domovy a naše rodiny. Vážené dámy, vážení páni, ja verím, že medzi vami je drvivá, drvivá, drvivá väčšina tých, ktorí vedia, kde je sever. Náš návrh bez problémov jednohlasne schválila vláda Slovenskej republiky a tiež výbor na obranu aj bezpečnosť. Viem a som veľmi rád, som hrdý, že pri tomto historickom rozhodnutí o zásadnom posilnení obrany Slovenskej republiky sa smiem oprieť o jasnú väčšinu zvolených poslancov Národnej rady Slovenskej republiky, a za to som vám každému jednému vďačný bez ohľadu na to, z ktorej strany pochádzate, pretože ide o jasný a zodpovedný postoj v tak kritickej chvíli, v akej sa nachádzame. Áno, povedal som to včera po rokovaní výboru pre obranu a bezpečnosť a hovorím to dnes rovnako, máme informácie o tom, že je dosť vysoko pravdepodobné, že v dohľadnej dobe príde k útoku aj na letisko v Užhorode. Na letisko, ktorého koniec pristávacej dráhy je 50 metrov od našej štátnej hranice. Taká je realita. Taká je realita, že už máme zaznamenané veľké raketové útoky Ruskej federácie v blízkosti 15-17 km od poľskej hranice. Aj taká je realita. Máme potvrdené nezávislými kontrolórmi, odborníkmi používanie zakázanej munície na Ukrajine zo strany Ruskej federácie. Aj taká je realita. A potom tu je realita, samozrejme, ktorú vidíte posledné dni. Máme tu piatu kolónu v tejto krajine. Aj taká je realita. Máme tu jedného obvineného, ktorý sa, mimochodom, už aj priznal, ktorý daroval peniaze Kotlebovej strane, a nie malé peniaze. Máme tu ďalšieho zadržaného, ktorý bol poslanc... poslaneckým asistentom pána Suju, a dovolím si povedať, že to je len začiatok listu, priatelia. Je to len začiatok listu a budeme sa ešte veľmi s veľkým úsmevom pozerať na ďalšie informácie. Takže taká je realita, priatelia. My žijeme tu v nejakej dobe. My tu žijeme v nejakej situácii a nedovolíme, my spoločne nedovolíme, aby nám tu cudzia moc rozbiva... rozbíjala túto krajinu. (Reakcia z pléna.) Áno, Slovensko. Presne tak. Slovensko, kde vaši ľudia, ktorí vás financovali, proti nemu robili všetko, aby tu zničili demokraciu, aby tu zničili stabilné prostredie, a darmo sa usmievate, pán Kotleba, a darmo naťahujete nejaké súdne pojednávania z vašej strany, viete, ono to je tak, tie Božie mlyny, oni prídu. (Potlesk.) Viete, s informáciami, ktorými som disponoval v priebehu ostatného roka, som si v mnohých prípadoch stokrát zahryzol do jazyka, ale pravda sa postupne ukazuje a pravda sa postupne ukazuje a pravda sa ešte len ukáže. Dovoľte mi teda povedať to, že napriek tomu, že som tu počúval aj nedávno pred nejakým mesiacom, ale aj tak dlhodobo, že musíme sa pozerať na všetky svetové strany, že jednoducho musíme sa pozerať, aby teda bol každý uspokojený. Nie. Nie, priatelia. My musíme úplne jasne vedieť, kde je dobro a kde je zlo, kde je mier a kde je vojna. Musíme úplne jasne vedieť, čo je demokracia a čo je autokracia, tyrania. A keď už teda tí Rusi prišli tak zásadným spôsobom ochraňovať Slovanov asi pred tými holubmi, ktoré sú nakazené proti slovanskej krvi, či čo som sa to dočítal – mimochodom, na stránke ruskej ambasády na Slovensku –, tak prečo potom tie tri milióny Ukrajincov utekajú na západ, pre boha živého? Prečo všetci neutekajú s radosťou na východ? Prečo tí, tie milióny Ukrajincov ostali v krajine bojovať proti tomu ruskému okupantovi? Lebo majú srdce, hrdosť a nezrádzajú svoju krajinu tak, ako túto krajinu zrádza veľa iných ľudí. Našu Slovenskú republiku. Áno, evidujem aj to, že sú tu poslanci Národnej rady Slovenskej republiky, ktorí hlasovali proti zmluve o obrannej spolupráci s USA, ale teraz povedali, že budú hlasovať za prítomnosť aliančných vojsk na našom území, a som im vďačný. Som im vďačný, pretože tak ako nám povedal aj prezident Zeman, každý sa môže mýliť, ale dôležité je, aby sa dostal na správnu líniu. Verím tomu, že poslanci za klub HLAS, ale aj ďalší opoziční poslanci, ktorí avizovali, že by mohli hlasovať za, že to bude u nich hlas rozumu, ktorý už zotrvá, že už sa minimálne v tých zahraničnopolitických a bezpečnostných a obranných prioritách tejto krajiny dokážeme zjednotiť, drvivá väčšina z vás, a spoločne potiahnuť za obraz, lebo to, ako som už, za jeden povraz, lebo to, ako som už povedal niekoľkokrát, obrana Slovenskej republiky nie je obrana OĽANO, koalície alebo niektorého jedinca, je to obrana Slovenskej republiky ako štátu a tá by nemala mať žiadne alternatívy. Mojou prvoradou zodpovednosťou, vážené dámy, vážení páni, je zaistiť bezpečnosť a obranu Slovenskej republiky, lebo to je prioritná úloha ministra obrany Slovenskej republiky, a môžem povedať, že spoločne s tímom na ministerstve obrany, spoločne s ministerstvom zahraničných vecí, ale aj s celou vládou Slovenskej republiky, ktorá naozaj ťahá vynikajúco za jeden povraz, môžem povedať, že sa nám to darí. A verím tomu, že v horizonte niekoľkých týždňov málo, niekoľko málo týždňov od dnešného dňa, ak teda budete súhlasiť s takýmto mandátom, budeme mať na Slovensku výrazne kvalitnejšiu obranu nášho územia. Je to mimoriadne, mimoriadne dôležité. Ale tento krok, ak sa nám ho podarí spoločne urobiť, tak on povedie aj k tomu, aby sa slovenskí pohrobkovia fašizmu, nacizmu a komunizmu konečne definitívne politicky zdiskreditovali. Aby sa zdiskreditovali tí, ktorým rezort obrany v predchádzajúcich rokoch slúžil len pre nechutné biznisy straníckych oligarchov. Ja keď dnes počúvam niekoho ako plače za S-300, nič iné nevidím, priatelia, len to, ako za S-300 plače taký Výboh, ktorý sa na nej nabaľoval teda požehnane. Títo ľudia nielenže zanedbávali obranu Slovenskej republiky, ale oni priamo oslabovali obranyschopnosť Slovenskej republiky, a preto ich politický koniec budem považovať za veľmi príjemný bonus zvyšovania obranyschopnosti našej krajiny. Áno, dámy a páni, v dnešných dňoch a veľmi logicky a veľmi správne myslíme veľmi intenzívne na pomoc Ukrajine, ale vo svetle bezprecedentnej bezpečnostnej krízy za našimi hranicami jednoducho nemôžeme, nesmieme si dovoliť zanedbať ani posilnenie vlastnej obrany – technológiami, spôsobilosťami, činnosťou spravodajských služieb a tak ďalej, a tak ďalej. Je to naša zodpovednosť a tejto zodpovednosti sa jednoznačne nebojíme a budeme všetky kroky, ktoré súvisia s obranou a bezpečnosťou našej krajiny, realizovať do posledných detailov. Raz niekto povedal, padni, komu padni. Veru padni, komu padni. Vážené dámy, vážení páni, veľmi vám ďakujem za možnosť predstúpiť dnes pred vás s takýmto návrhom a verím, že tento návrh podporíte. (Potlesk.)